
       Republika Hrvatska 						    
  Općinski sud u Metkoviću
             Metković
                                                                            
U   I M E    R E P U B L I K E    H R V A T S K E

P R E S U D A

	Općinski sud  u Metkoviću, po sucu Stanka Obradović, uz sudjelovanje zapisničara  Katice Zovko, u prekršajnom predmetu protiv okrivljenika   Maria  Baraća  iz Vrgorca , zbog prekršaja iz čl. 199. st. 2.  Zakona o sigurnosti prometa na cestama a kažnjivo po čl. 199. st. 8. citiranog Zakona (N. N. br.67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23), a povodom izdanog prekršajnog naloga Postaje granične policije Vrgorac broj: klasa: 211-07/25-1/19177 od  10.  10. 2025.  godine, nakon održane glavne rasprave, javno je objavio i 


p r e s u d i o     j e

I.
	Okrivljenik:     Mario  Barać  sin Tonća, OIB: 80945951352,  rođen 7. 02. 1996. 
                                 godine  u Splitu,  s prebivalištem u Vrgorcu, Ul. Pčelinjak br. 
                                 1/22, državljanin RH,  SSS, hotelsko turistički tehničar, 
                                 nezaposlen, rastavljen, otac jednog djeteta, lošeg imovnog 
                                 stanja, 


k r i v      j e


-  što je dana  10. listopada 2025. godine u 22,50 sati  u mjestu Vrgorac, Ul. Vukovarska kbr. 31,    zatečen da upravlja   osobnim vozilom marke MINI reg. oznake MA 604 DJ sa  1,94 g/kg alkohola  u organizmu (izmjereno 2,04 g/kg - 0,1 g/kg= 1,94 g/kg alkometrom marke  DRAGER  ARLA 0483)  odnosno, za koga je utvrđeno odgovarajući iznos miligrama u litri izdahnutog zraka  iznad 1,50 g/kg,
 
     čime je postupio protivno  odredbi čl.  199. st. 2. Zakona o sigurnosti prometa
     na cestama   a što je kažnjivo po čl.  199. st. 8. citiranog Zakona (N. N. 
     br.67/08, 48/10, 74/11, 80/13, 158/13, 92/14, 64/15, 108/17, 70/19, 42/20,
     85/22, 114/22, 133/23, 145/24)

  pa se temeljem istog propisa  




osuđuje


Novčanom  kaznom  u iznosu od   1.320,00  eura
(Sl.tisućutristodvadeseteura) 


	Temeljem čl. 33. st. 10 Prekršajnog zakona RH okrivljenik je dužan izrečenu novčanu kaznu platiti u roku od 90 dana  po pravomoćnosti presude.

Temeljem čl. 40.  st. 1. i 2.  Prekršajnog zakona RH  okrivljeniku se uračunava vrijeme uhićenja i zadržavanja po policijskim službenicima  od  dana 10. 10. 2025. godine   u 23,20  sati do  dana  11. 10. 2025.  godine u  11,20 sati do dovođenja u ovaj sud kao 2 (dva) dana zatvora   tako da okrivljeni ima platiti novčani iznos od  1.240,36 eura (Sl.tisućdvjestočetrdeseteuratridesetšestcenti).


      Temeljem odredbe  čl.  152. st.  3. Prekršajnog zakona RH,( N. N. broj107/07 i 39/13) u koliko okrivljenik u roku određenom ovom odlukom plati 2/3 izrečene novčane kazne, novčana kazna će se smatrati u cjelini plaćenom a to je iznos od  826,90 eura
(Sl.osamstodvadesetšesteuradevedesetcenti).


Okrivljeniku se na temelju  čl. 50. st. 1. i 3. toč. 6. u svezi čl.  58. Prekršajnog zakona RH za djelo iz čl. 199. st. 8.   Zakona o sigurnosti prometa na cestama 

izriče

zaštitna mjera zabrane upravljanja motornim vozilom "B" kategorije u trajanju od 6  (šest) mjeseci


U izrečenu zaštitnu mjeru zabrane upravljanja motornim vozilom "B" kategorije uračunava se vrijeme  zabrane upravljanja motornim vozilom "B" kategorije   po izdanoj naredbi od strane   PGP Vrgorac  ser. broj: 1069100560 od  10. 10. 2026. godine  u trajanju od 10. 10. 2025. godine u 22,50 sati  do dana  11. 10. 2025. godine u 22,50 sati.

Mjera iz st. 1. ovog članka počinje teći od izvršnosti presude, sukladno odredbi čl. 58. st. 2. Prekršajnog zakona RH  i čl. 297. st. 1. Zakona o sigurnosti prometa na cestama.
                                             
II. Temeljem čl. 138 st. 1 i 3 u svezi čl. 139 st. 3 Prekršajnog zakona RH okrivljenik je dužan nadoknaditi troškove prekršajnog postupka u paušalnom iznosu od 26,54 eura (dvadesetšesteurapedesetčetiricenta)   u roku od 90 dana po pravomoćnosti   presude ili će se isti u protivnom naplatiti prisilnim putem.  


	

Obrazloženje

1. Postaja granične policije Vrgorac   pod brojem:  211-07/25-1/19177 od  10. 10. 2025.   godine  izdala je  prekršajni nalog  protiv okrivljenika  Maria  Baraća zbog prekršaja činjenično i pravno opisanog u izreci ove presude. 

2. Odredbom čl. 238. st. 9. prekršajnog zakona RH izdani prekršajni nalog od strane Postaje granične policije Vrgorac od dana 10. 10. 2025. godine se povodom prigovora okrivljenika stavlja izvan snage. 

3. Okrivljenik je na ročištu  glavne rasprave kod ovog suda  dana  27. 05. 2026. godine u svoju obranu naveo: Razumio sam navode optužnog akta tužitelja, ostajem pri navodima iz podnijetog prigovora na PN PGP Vrgorac, kada sam zatečen u prometu sa navedenim vozilom u aktu tužitelja uz dopuštenu pogrešku od 0,1 g/kg utvrđena je koncentracija od  1,94 g/kg a u trenutku evidentiranja sam bio ispred kuće djevojke, bio sam cijeli dan na Biokovu, gdje smo radili planinarsku kuću i popio sam par piva. Ovom prilikom sam bio zadržan u  posebnim prostorijama dana 10. 10. 2025. u 23,20 sati do 11. 10. 2025. u 11,20 sati. U prometu nisam nikoga ugrozio, izražavam kajanje i žaljenje, obećavam da se to više neće ponoviti. Drugo nemam ništa izjaviti. 

4. U  dokazne svrhe kod ovog suda izvršen  je uvid  u  navode prigovora na PN PGP Vrgorac ( list spisa 3-5), akt tužitelja od 10. 10. 2025 ( list spisa 7-8), zapisnik o ispitivanju prisutnosti alkohola u organizmu od 10. 10. 2025. ( list spisa 10), naredba o određivanju mjere opreza ( list spisa 11), naredba o smještaju u posebnu prostoriju od 10. 10. 205. u 23, 20 do 11. 10. u 11,20 ( list spisa 12- 13) dokument zavoda za hitnu medicinu iz kojeg proizlazi da nema nikakvih kontraindikacija za smještaj u posebnu prostoriju ( list spisa  14-15), uvid u prekršajnu evidenciju iz koje se vidi da je okrivljenik do sada osuđivan odlukom Općinskog suda u Makarskoj broj Pp-993/24 od 8. 11. 2024 pravomoćno 30. 12. 2024. zbog prekršaja iz čl. 199. st. 8 ZOSPC-a. 

5. Naime, odredbom  člankom 199 st. 2 Zakona o sigurnosti prometa na cestama je propisano: vozač kategorije vozila A1, A2, A, B. BE, F, G i AM ne smije upravljati vozilom na cesti niti početi upravljati vozilom ako je pod utjecajem droga ili lijekova ili ako u krvi ima alkohola iznad  0,50 g/kg odnosno odgovarajući iznos miligrama u litri izdahnutog zraka.

6. Člankom 199. st. 8. Zakona o sigurnosti prometa na cestama propisano je kažnjavanje novčanom kaznom u iznosu od 1320 do 2650  eura ili kaznom zatvora u trajanju do 60 dana kazniti će se za prekršaj vozač i instruktor vožnje ako u krvi ima alkohola iznad 1,50 g/kg, odnosno odgovarajući iznos miligrama u litri izdahnutog zraka.

7. Slijedom naprijed iznijetog nedvojbeno je utvrđeno   da je okrivljeni  Mario Barać ostvario obilježje dispozicije prekršajnog djela  činjenično opisano i pravno kvalificirano u izreci ove presude a što proizlazi ocjenom izvedenih dokaza u postupku jer je nedvojbeno utvrđeno da je okrivljenik postupio na način kako je opisano   u izreci ove presude, te se za to djelo smatra odgovornim, proglašava krivim i kažnjava po Zakonu.
 
8. Imajući u vidu činjenični opis prekršajnog djela u optužnom aktu tužitelja prema kojem je naznačeno da je okrivljeni utužene vremenske prigode zatečen u prometu da upravlja naprijed navedenim vozilom kod kojega je utvrđena koncentracija alkohola u organizmu od  2,04 g/kg umanjeno za 0,1 g/kg što znači da iznosi 1,94 g/kg alkohola u organizmu a što odgovara kažnjivoj odredbi čl. 199. st. 2. u svezi čl. 199. st. 8. ZOSPC-a.

9. Kako je činjenično stanje predmetnog slučaja utvrđeno po policijskim službenicima neposrednim zapažanjem  jer je utvrđeno da je okrivljenik  zatečen da upravlja   osobnim vozilom marke MINI reg. oznake MA 604 DJ sa  1,94 g/kg alkohola  u organizmu (izmjereno 2,04 g/kg - 0,1 g/kg= 1,94 g/kg alkometrom marke  DRAGER  ARLA 0483)  odnosno, za koga je utvrđeno odgovarajući iznos miligrama u litri izdahnutog zraka  iznad 1,50 g/kg, za koje djelo se smatra odgovornim, proglašava krivim i kažnjava po Zakonu.
 
10.  Pri izboru  vrste i mjere kazne, sud je uzeo u obzir sve okolnosti iz čl. 36. st. 1. i 2. Prekršajnog zakona RH koji utječu na odmjeravanje kazne,  a osobito stupanj odgovornosti okrivljenika, okolnosti uz koje je djelo počinjeno, prijašnji život okrivljenika, osobne prilike,  starosnu dob i njegovo držanje nakon počinjenja djela.

11. Tako je sud cijenio kao olakotne okolnosti da je okrivljenik priznao počinjenje prekršajnog djela koje mu se stavlja na teret, da navedenim djelom nisu prouzročene štetne posljedice,   da je nezaposlen, otac jednog djeteta,    dok se kao otegotne okolnosti uzimaju u obzir dosadašnje kažnjavanje i to  odlukom Općinskog suda u Makarskoj broj Pp-993/24 od 8. 11. 2024 pravomoćno 30. 12. 2024. zbog prekršaja iz čl. 199. st. 8 ZOSPC-a. 
 
12. Temeljem odredbe  čl.  152. st.  3. Prekršajnog zakona RH,( N. N. broj107/07 i 39/13) u koliko okrivljenik u roku određenom ovom odlukom plati 2/3 izrečene novčane kazne, novčana kazna će se smatrati u cjelini plaćenom.

13. Okrivljeniku je primjenom čl. 40.  st. 1. i 2.  Prekršajnog zakona RH   uračunato vrijeme uhićenja i zadržavanja po policijskim službenicima.

14. Okrivljeniku je za predmetno prekršajno djelo izrečena zaštitna mjera zabrane upravljanja motornim vozilom "B" kategorije u trajanju od  6 (šest) mjeseci  sukladno čl. 50. st. 1. i 3 u svezi čl. 58 PZ RH  u koju je uračunato vrijeme zabrane upravljanja  motornim vozilom "B" kategorije naredbom o određivanju mjere opreza  u vremenu kako je određeno u izreci ove presude ( strana spisa 11), smatrajući da će se navedenom mjerom spriječiti okrivljenika da u buduće čini navedenu vrstu prekršajnih djela iz oblasti sigurnosti prometa na cestama, jer po ocijeni ovog suda postoji opasnost da bi okrivljeni mogao ponoviti istovrsno prekršajno djelo  s obzirom na utvrđenu koncentraciju alkohola u organizmu. 

15. Odluka o obvezi  okrivljenika da nadoknadi paušalni  dio troškova postupka  donesena je sukladno odredbi čl. 138. st. 1. i 3. u svezi čl. 139. st. 3. Prekršajnog zakona RH  ovisno o trajanju i složenosti postupka te imovinskim prilikama okrivljenika.    
                     
16. Slijedom iznijetog odlučeno je kao u izreci ove presude.

 

U  Metkoviću,  6. srpnja   2026. god.


                                                                                         Sudac                                                                                                                                                                                                                               
       Zapisničar                                                                                                                                                                   
Katica Zovko, v. r.                                                                    Stanka Obradović, v. r. 

                                                                     
Naputak o pravnom lijeku:
        
	Protiv ove presude dopuštena je žalba u roku od 8 dana od  dana dostave  prijepisa presude. Žalba se podnosi Općinskom sudu u Metkoviću u dva istovjetna primjerka a o žalbi odlučuje Visoki prekršajni sud Republike Hrvatske. 








Dostaviti:                                                                                       
1. Okrivljeniku –  Mario Barać, Vrgorac, Ul. Pčelinjak 1/22,
2. Tužitelju- Postaja granične policije  Vrgorac,
3. Spis.

